DA Den Europæiske Unions Tidende C 143/23

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 143/14)

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»ΓΑΛΑΝΟ ΜΕΤΑΓΓΙΤΣΙΟΥ ΧΑΛΚΙΔΙΚΗΣ« (GALANO METAGGITSIOU CHALKIDIKIS)

EF-nr: EL-PDO-0005-01027-7.8.2012

BGB ( ) BOB ( X )

1. Betegnelse

»Γαλανό Μεταγγιτσίου Χαλκιδικής« (Galano Metaggitsiou Chalkidikis)

2. Medlemsstat eller tredjeland

Grækenland

3. Beskrivelse af landbrugsproduktet eller fødevaren

3.1. Produkttype

Kategori 1.5. Fedtstoffer (smør, margarine, olier, m.m.)

3.2. Beskrivelse af produktet med betegnelsen i punkt 1

Galano Metaggitsiou Chalkidikis ekstra jomfruolie produceres af to olivensorter: Strongilolia (Galani, Prasinolia) og Chondrolia Chalkidikis. Blandingsforholdet er mindst 90 % Strongilolia (Galani, Prasinolia) og højest 10 % Chondrolia Chalkidikis.

Galano Metaggitsiou Chalkidikis har følgende fysiske, kemiske og organoleptiske egenskaber:

Syreindhold: op til 0,60

Peroxidtal: højst 15

Κ232: højst 2,35

Κ270: højst 0,18

Voks: maks. 110 mg/kg

Umættede fedtsyrer: 84 % eller derover

Oliesyre: mindst 73 %

Linolensyre < 1,0 %

Linolsyre < 11 %

Farve: grøn med gyldengule nuancer, uklar lige efter presning, men bliver herefter gradvis helt klar.

Organoleptiske kendetegn:

Deskriptor Gennemsnitsværdi Fejl 0 Medianværdi for frugtagtig smag > 3 Medianværdi for skarphed > 3 Medianværdi for bitterhed < 2,5

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Galano Metaggitsiou Chalkidikis ekstra jomfruolie fremstilles af oliven, som udelukkende er dyrket og presset i det afgrænsede geografiske område.

3.5. Særlige bestemmelser for skiveskæring, rivning og emballering osv. vedrørende det produkt, som betegnelsen henviser til

Galano Metaggitsiou Chalkidikis olivenolie tappes på flasker inden for det afgrænsede område for at undgå risikoen for, at uemballeret transport skal medføre forringelse af kvaliteten og tab af oliens særlige egenskaber.

Der tages helt særlige forholdsregler for at forhindre forringelse af produktets kvalitet, f.eks.:

1) Producenten, som ved, hvordan ilt og lys kan påvirke olien under opbevaring, oplagrer indledningsvis produktet i nummererede tanke af rustfrit stål i sin lagerbygning.

2) Tankene er forseglede med voks påtrykt ordet »κυανούν« (blå). I tilfælde af at en tank ikke tømmes helt, forsegles den igen for at sikre produktkontrol.

3) For at minimere kontakttiden mellem fedt og ilt i berøringsfladen mellem luft og olie, enten i tanken eller under pakningen, må produktet ikke dekanteres eller transporteres i løs vægt uden for det definerede geografiske fremstillingsområde.

4) For at undgå at udsætte produktet for direkte sollys, hvilket kan forårsage fotooxidering, må produktet ikke transporteres uden for det definerede geografiske fremstillingsområde i gennemsigtige tanke eller beholdere.

5) For at forhindre forfalskninger af produktet (lette kontrol) og for at sikre, at de enkelte partier kan spores, er flaskerne forseglede med en voks, hvis sammensætning varierer fra parti til parti (blandingsforholdet imellem voksens bestanddele, forseglingsmetode).

Produktet pakkes i uigennemsigtige beholdere af glas, metal eller et keramisk materiale egnet til brug med levnedsmidler, eller andre ædle materialer, forudsat at de ikke påvirker indholdet og lever op til de kommercielle og/eller lovmæssige krav i de lande, hvor produktet sælges.

3.6. Specifikke regler for mærkning af det produkt, som betegnelsen henviser til

Ud over at leve op til kravene i EU's lovgivning skal etiketteringen omfatte et af de følgende logoer:

Producentkoden skal også fremgå af flasken, og hver flaske er nummereret med henblik på mere nøjagtig information til forbrugeren.

4. Præcis afgrænsning af det geografiske område

Det geografiske område, hvor Galano Metaggitsiou Chalkidikis olivenolie fremstilles, er afgrænset af Metaggitsis administrative grænser i Sithonia kommune.

5. Tilknytning til det geografiske område

5.1. Det geografiske områdes egenart

Det geografiske områdes egenart kommer af, at det er omgivet af en flod mod vest, havet mod øst og bakker mod nord og syd.

I det område, som udgør størstedelen af arealet (1 820 ha), er hældningsgraden normalt 1-15 %. I det omkringliggende område er hældningsgraden større og kan være over 60 %. Hovedparten af det dyrkede areal er således omgivet af bakker. Dette danner et lukket bækken, som er afskærmet fra den fugtige østenvind, men som samtidig holder en lav temperatur. Den gennemsnitlige temperatur er 2,5 °C i den koldeste måned og 22,5 °C i den varmeste. Kombinationen af klima og niveauforskel er også hovedårsagen til, at frosten kommer tidligt.

Klimaet er middelhavsklima, men med træk af kontinentalt middelhavsklima, og nedbørsmængden er begrænset, idet den gennemsnitlige årlige nedbør spænder fra 505 mm i de lavtliggende områder til 662 mm i de højtliggende. Perioden fra juni til september anses for at være den tørreste med 119-169 mm nedbør, og den laveste nedbørsmængde er i september (20-29 mm). Olivenlunde med Metaggitsi Chalkidikis oliven plantes i Vertiskosområdet i jord af palæozoisk oprindelse. Jorden er dannet af glimmerholdig og biotisk gnejs, granit, skiffer, kvartsit, diorit og feldspat og har lav pH-værdi (5-6), hvorimod de andre olivenlunde i Halkidiki præfekturet plantes i alkalisk og kalkholdig jord med en pH-værdi på 7 eller derover. I mekanisk henseende har jorden en let til mellemfin struktur og et godt fugtighedsniveau, er godt iltet, er moderat gennemtrængelig med god filtrering, og opløsninger af vand og jord cirkulerer fint. Jorden er derudover rig på fosfor.

Metaggitsi Chalkidikis olivenlunde er sammensat af mindst 90 % af olivensorten Strongilolia (Galani, Prasinolia), som er veletableret i det afgrænsede geografiske område på grund af de fremherskende særlige jord- og klimaforhold der, og højst 10 % af sorten Chondrolia Chalkidikis. Den dominerende forekomst af Strongiloliasorten i området skyldes mikroklimaet og menneskelig aktivitet, som i bogstaveligste forstand former agerjorden igennem bekæmpelse af jordens surhed med organisk gødning og grøngødning, og af terrænets ruhed med manuel gravning.

Strongilolia er en stor oliven. Frugten er ovalrund, har ingen »knop« i spidsen og modnes i november. Frugten høstes tidligt, når den er grøn-violet, og bliver så koldpresset (temperaturen under æltningen overstiger ikke 27 °C). Vægten spænder fra 2,6 til 7,5 gram (gennemsnitligt 4,6), og olieindholdet er 16 %. Strongilolia anvendes både til fremstilling af spiseoliven og olivenolie og er kendetegnet ved sin frugt og sine blade.

Chondrolia Chalkidikis er en stor oliven med et forhold mellem kød og sten på 7-10:1. Chondrolia Chalkidikis anvendes både til fremstilling af spiseoliven og olivenolie og er kendetegnet ved sin frugt og sine blade.

5.2. Produktets egenart

Galano Metaggitsiou Chalkidikis har følgende egenskaber:

— mindst 90 % af olien kommer fra Strongilolia (Galani, Prasinolia) sorten

— et højt indhold af oliesyre med en minimumsværdi på 73 %

— høj andel af umættede fedtsyrer (84 % eller højere) i forhold til mættede fedtsyrer

— lavt indhold af linolensyre (under 1 %) og linolsyre (under 11 %)

— gennemsnitlig frugtagtig smag med en medianværdi over 3, gennemsnitlig skarphed med en medianværdi over 3, og lav til gennemsnitlig bitterhed med en medianværdi under 2,5. Galano Metaggitsiou Chalkidikis kan beskrives som en mild olie, da dens bitterhedsværdi normalt ligger under 2.

Galano Metaggitsiou Chalkidikis fremstilles af oliven, som høstes tidligt, fra oktober, når frugten er grøn-violet, og den koldpresses (temperaturen under æltningen overstiger ikke 27 °C).

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Galano Metaggitsiou Chalkidikis er karakteriseret ved indholdet af Strongilolia (Galani, Prasinolia) sorten, som næsten udelukkende dyrkes kommercielt i dette geografiske område. Sorten er veletableret i området og tegner sig for næsten alle oliventræerne og 90 % af de dyrkede oliven. Den dominerende forekomst af denne sort i området skyldes mikroklimaet og menneskelig aktivitet, som i bogstaveligste forstand former agerjorden igennem bekæmpelse af jordens surhed med organisk gødning og grøngødning, og af terrænets ruhed med manuel gravning. Disse jord- og klimaforhold skaber en højere koncentration af oliesyre (73 %) og lavere koncentrationer af linolensyre (under 1 %) og linolsyre (under 11 %), hvilket giver Galano Metaggitsiou Chalkidikis olivenolie bedre iltningsstabilitet.

Galano Metaggitsiou Chalkidikis olivenolies positive egenskaber skyldes også jordens høje fosforindhold. På grund af den begrænsede nedbør, som skaber velafbalancerede aromaer, den tidlige høst, som giver en yderst aromatisk olie, og den anvendte pressemetode (koldpresning), som ikke skader eller ødelægger oliens aromatiske bestanddele, har Galano Metaggitsiou Chalkidikis ekstra jomfruolie en frisk, ren, klar, frugtagtig olivenaroma.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

http://www.minagric.gr/images/stories/docs/agrotis/POP-PGE/Galano_Metaggitsiou_Xalkidikis_300714.pdf

(1) EUT L 343 af 14.12.2012, s. 1.